Je suis Charlie
Je suis Charlie ([ʒə sɥi ʃaʁ.li], bos. Ja sam Charlie) jeste slogan kojeg su usvojili demonstranti i osobe koje su izrazile svoju podršku slobodi govora i slobodi medija nakon napada 7. januara 2015. u kojem je ubijeno dvanaest osoba u prostorijama francuskog satiričkog sedmičnika Charlie Hebdo u Parizu, Francuska. Njime se izražava sućut žrtvama ubistva u redakciji magazina Charlie Hebdo, a nakon toga njega su uvojili i demonstranti protiv ograničavanja slobode govora i otpora oružanim prijetnjama. Ovaj slogan se prvi put pojavio na društvenoj mreži Twitter te se vrlo brzo proširio internetom. Web stranica Charlie Hebdoa je ubrzo nakon napada bila nedostupna, a nakon što se ponovno pojavila na mreži, na njoj je bio ispisan samo slogan Je suis Charlie na crnoj pozadini, a pdf dokument sa prevodima na sedam jezika dodan je kasnije. Slogan se koristio i u vidu hashtaga #jesuischarlie i #iamcharlie na Twitteru, zatim na naljepnicama ili kartama ispisanim na štampačima, prikazan na displejima mobilnih telefona, mnogim web stranicama, a naročito na stranicama internet medija i portala.